google/wiki40b huggingface dataset:
13η Διοίκηση Ειδικών Επιχειρήσεων

Ιστορία

Η 13η ΔΕΕ κατάγεται από το 13ο Σύνταγμα Πεζικού, το οποίο σχηματίστηκε το Νοέμβριο-Δεκέμβριο του 1913 στο πλαίσιο της διεύρυνσης και αναδιοργάνωσης του Ελληνικού Στρατού μετά τους Βαλκανικούς Πολέμους. Μαζί με το 27ο και το 28ο Σύνταγμα Πεζικού, σχημάτισε την 11η Μεραρχία του  Γ' Σώματος Στρατού με έδρα τη Θεσσαλονίκη. Μαζί με το μεγαλύτερο μέρος του Στρατού, το σύνταγμα αποστρατεύθηκε κατά τη διάρκεια του Εθνικού Διχασμού το 1916.
Στις 10 Φεβρουαρίου 1920, το Σύνταγμα επιστρατεύθηκε και μέχρι τον Μάιο είχε συγκροτηθεί προσχωρώντας στο τμήμα Ξάνθης στη Δυτική Θράκη. Στο δεύτερο μισό του Ιουνίου 1920, το σύνταγμα τέθηκε στη διάθεση της βρετανικής διοίκησης στο Τσανάκκαλε, βοηθώντας στη διασφάλιση της βρετανικής κατοχικής ζώνης γύρω από το στενό των Δαρδανελλίων. Στις 1-10 Ιουλίου, μεταφέρθηκε στην περιοχή του Σουφλίου. Στις 10 Ιουλίου διέσχισε τον Έβρο συμμετέχοντας στην ελληνική επίθεση κατά του τουρκικού στρατού στην Ανατολική Θράκη και έφθασε στο Κιρκ Κιλισέ. Τον Απρίλιο του 1921, το σύνταγμα μεταφέρθηκε και πάλι στη Μικρά Ασία, συμμετέχοντας στην Μικρασιατική Εκστρατεία μέχρι το 1922. Την 1η Ιουνίου αυτού του έτους αναφέρεται ως προκάλυψη της Μεραρχίας Αδριανουπόλεως έναντι της τουρκικής μεθορίου, με έδρα την Τυρολόη
Στην αναδιοργάνωση του Στρατού μετά την ήττα στη Μικρά Ασία, το 13ο Σύνταγμα τοποθετήθηκε για άλλη μια φορά στην 11η Μεραρχία Πεζικού, με έδρα το Κιλκίς. Το 1935 μετονομάστηκε σε 65ο Σύνταγμα Πεζικού. Το 13ο Σύνταγμα Πεζικού επανασυστάθηκε στη Θεσσαλονίκη  στην αρχή του ελληνοϊταλικού πολέμου, στις 28 Οκτωβρίου 1940. Η συγκρότησή του ολοκληρώθηκε στα μέσα Νοεμβρίου και για άλλη μια φορά τοποθετήθηκε στην 11η Μεραρχία πεζικού και συμμετείχε στην ελληνική επίθεση στην Αλβανία στον άξονα Ερσέκε-Ντομπρουζέ (21 Νοεμβρίου 1940 - 5 Φεβρουαρίου 1941). Στη συνέχεια τοποθετήθηκε σε αμυντική θέση στο Μάλι Σπανταρίτ (6 Φεβρουαρίου - 2 Απριλίου), όπου ήταν μεταξύ των μονάδων που αντιμετώπισαν με επιτυχία την ιταλική εαρινή επίθεση. Μετά από αυτό, αποσύρθηκε προς τα πίσω και με τη γερμανική εισβολή στην Ελλάδα (6-29 Απριλίου), μεταφέρθηκε νοτιότερα  φτάνοντας στο Μέτσοβο στις 17 Απριλίου. Μετά τη συνθηκολόγηση του στρατού με τους Γερμανούς στις 23 Απριλίου, το σύνταγμα αφοπλίστηκε στις 24 Απριλίου και άρχισε να αποστρατεύεται. Τα τμήματα μεταφέρθηκαν στη Λάρισα στις 4 Μαΐου και η μονάδα διαλύθηκε επισήμως στις 10 Μαΐου.
Κατά τη διάρκεια της κατοχής (1941-44) δημιουργήθηκε «13ο Αντάρτικο Σύνταγμα» κοντά στο Κιλκίς, με βάση την παραδοσιακή ένωση της μονάδας με την περιοχή.
369 Αερία

Φυσικά χαρακτηριστικά

Η διάμετρος της Αερίας υπολογίσθηκε σε 60 χιλιόμετρα (από δεδομένα του IRAS), ενώ η μάζα της εκτιμάται σε 226 τρισεκατομμύρια τόνους για μέση πυκνότητα 2 gr/cm³. O φασματικός τύπος της είναι M (μεταλλικός), ενώ το άλβεδό της είναι 0,192 (από δεδομένα του IRAS). Η Αερία περιστρέφεται γύρω από τον εαυτό της μία φορά κάθε 4 ώρες και 47 λεπτά. Η μέση θερμοκρασία στην επιφάνειά της εκτιμάται σε 105 ως 110 περίπου βαθμούς Κελσίου κάτω από το μηδέν.
Εκλογές της Γερουσίας των Ηνωμένων Πολιτειών 1964

Ακόλουθες δράσεις

Το 1966, ο Ρεπουμπλικανός Ρόμπερτ Π. Γκρίφιν διορίσθηκε στην κενή θέση που άφησε ο θάνατος του Πάτρικ Β. ΜακΝαμάρα (Δ-Μίσιγκαν). Αυτό δεν αντικατοπτρίζεται στις κομματικές ισορροπίες.
Μάχη της Ρεντίνας

Η κήρυξη της Επανάστασης στη Μακεδονία

Στις 17 Μαΐου του 1821 κηρύχτηκε επίσημα η επανάσταση στη Μακεδονία σε θρησκευτική τελετή στην οποία χοροστάτησε ο Μητροπολίτης Μαρωνείας Κωνστάντιος, στη Μονή Εσφιγμένου. Στη συνέχεια ο Κωνστάντιος ακολούθησε μαχόμενος τα στρατεύματα υπό τον Εμμανουήλ Παππά στον ισθμό του Άθω, στην Ιερισσό και στα Μαδεμοχώρια. Στη Μάχη της Ιερισσού οι Έλληνες επαναστάτες υπό τον Εμμανουήλ Παπά κατατρόπωσαν τις Οθωμανικές δυνάμεις υπό τον Γιουσούφ πασά.

Η μάχη

Εν τω μεταξύ ο Σουλτάνος Μαχμούτ Β΄ είχε στείλει τον Σερασκέρη (βεζίρη επί των στρατιωτικών) Μεχμέτ Μπαϊράμ πασά να καταστείλει την επανάσταση στη Νότιο Ελλάδα. Ο Μεχμέτ Μπαϊράμ πασάς βρίσκονταν καθ' οδόν μεταφέροντας στρατεύματα από τη Μικρά Ασία προς τη Θράκη και τη Μακεδονία με τελικό προορισμό τη Νότιο Ελλάδα, όταν μετά από έκληση του Γιουσούφ μπέη της Θεσσαλονίκης, διατάχθηκε από τον σουλτάνο να αντιμετωπίσει τους επαναστάτες της Χαλκιδικής. Το σώμα των επαναστατών ακολούθησε δύο κατευθύνσεις: ο κύριος όγκος υπό τον Εμμανουήλ Παπά κατευθύνθηκε προς τον Πολύγυρο, ενώ ο Κωνστάντιος, επικεφαλής μικρής δύναμης απέκλεισε τα Στενά της Ρεντίνας, προκειμένου να αποκόψει την επικοινωνία του κύριου όγκου του Οθωμανικού στρατού (που κατευθυνόταν από την Ανατολή) με την Ελληνική ενδοχώρα. Στη Μάχη της Ρεντίνας που διεξήχθη στις 15 Ιουνίου, ο σερασκέρης Μεχμέτ Μπαϊράμ πασάς, επικεφαλής 20.000 πεζών και 3.000 ιππέων κατατρόπωσε το Ελληνικό επαναστατικό σώμα υπό τον Κωνστάντιο που αποτελούνταν από μερικές εκατοντάδες μαχητές. Μπροστά στην συντριπτική υπεροχή των Οθωμανών σε πλήθος και οπλισμό οι ελληνικές δυνάμεις αναγκάσθηκαν να οπισθοχωρήσουν προς τη Βόρεια Χαλκιδική. Αγωνιστές από το ελληνικό σώμα κατόρθωσαν να φτάσουν και να οχυρωθούν στα Στενά της Ποτίδαιας, όπου ανασυντάχθηκαν και επιχείρησαν επιτυχείς αντεπιθέσεις που έκαμψαν τον Μπαϊράμ Πασά.

Σημασία της μάχης και οθωμανικά αντίποινα

Η έκβαση της μάχης ήταν αρνητική για τους Έλληνες όμως η σημασία της ήταν μεγάλη διότι καθυστέρησε τους Οθωμανούς να αναλάβουν δράση στη Νότιο Ελλάδα. 
Μετά τη μάχη το μένος των Τούρκων ξέσπασε στον άμαχο πληθυσμό της περιοχής, τον οποίο σφαγίασαν ενώ κατέκαψαν και 42 τότε οικισμούς.
Βουλή των Λόρδων της Πρωσίας

Η Βουλή των Ανδρών (γερμ. Preußische Herrenhaus) ήταν ένα από τα δύο σώματα του Κοινοβουλίου της Πρωσίας. Ιδρύθηκε στις 30 Ιανουαρίου 1850 με το Σύνταγμα της Πρωσίας (1848/1850). Το άλλο σώμα ήταν η Πρωσική Βουλή των Αντιπροσώπων (Preußisches Abgeordnetenhaus). Στο κτίριο που στέγαζε την Βουλή των Ανδρών συνεδριάζει σήμερα η Άνω Βουλή (Bundesrat) της Γερμανίας στο Βερολίνο.
Ιωάννης ο Φιλόπονος

Βιογραφία

Γεννήθηκε περί το 490 στην Αλεξάνδρεια και ήταν γόνος χριστιανικής οικογένειας. Σχετικά με τη ζωή του δεν υπάρχουν πολλές πληροφορίες. Έζησε στην Αλεξάνδρεια, όπου και σπούδασε στη φιλοσοφική σχολή της πόλης κοντά στον νεοπλατωνικό Αμμώνιο Ερμεία, τα μαθήματα του οποίου παρακολουθούσαν και χριστιανοί. Αργότερα δίδαξε και ο ίδιος φιλολογία και φιλοσοφία. Μετά τον θάνατο του Αμμωνίου το 520 περίπου, ο Ιωάννης επιμελήθηκε τα σχόλια του Αμμωνίου πάνω στον Αριστοτέλη. Απεβίωσε γύρω στο 570.
Όσον αφορά το προσωνύμιο Φιλόπονος αυτό αναφέρεται είτε στην εργατικότητά του είτε στην ιδιότητά του ως μέλος της χριστιανικής αδελφότητας των Φιλοπόνων. Ο ίδιος χρησιμοποιούσε το όνομα «ο γραμματικός» και σε χειρόγραφα φέρεται ως «Ιωάννης Αλεξανδρεύς» ενώ από τους αντιπάλους του ονομαζόταν χλευαστικά ως «ματαιόπονος».
Σε αυτόν αποδίδεται η ανακάλυψη του νόμου της ελεύθερης πτώσης, σε διαφοροποίηση από την μέχρι τότε κυρίαρχη Αριστοτελική παράδοση .

Συγγράμματα

Αρχικά ο Φιλόπονος συνέταξε κυρίως σχόλια πάνω στα έργα του Αριστοτέλη, το περί ψυχής, περί των κατηγοριών, περί γενέσεως και φθοράς, περί φυσικής, αναλυτικά πρότερα, αναλυτικά ύστερα και μετεωρολογικά. Συνέταξε επίσης δύο επιστολές προς τους φιλοσόφους Πρόκλο και Σιμπλίκιο. Αργότερα ο Φιλόπονος έγραψε έργα θεολογικού περιεχομένου.
Δήμος Ρόδου

Προστατευόμενες τοποθεσίες

Οι περιοχές Προφήτης Ηλίας, Επτά πηγές, Πεταλούδες και Ρέματα είναι προστατευόμενοι βιότοποι του Natura 2000, με κωδικό GR4210006, κατά μία συνολική έκταση 113,12 τ.χλμ.
Café de la Paix (Παρίσι)

Ιστορία

Η αλματώδης ανάπτυξη του Παρισιού κατά τον 18ο και 19ο αιώνα είχε ως συνακόλουθο και τη δημιουργία μεγάλων και πολυάριθμων καφέ στα μεγάλα βουλεβάρτα της γαλλικής πρωτεύουσας. Υπολογίζεται ότι στα 1789 υπήρχαν στο Παρίσι 900 περίπου καφενεία.
Τα καφέ στο Παρίσι ήταν η καρδιά της παρισινής κοινωνικής ζωής, όπως περιγράφεται στα έργα των θαμώνων τους Μπαλζάκ, Φλομπέρ και Γκυ ντε Μωπασάν. Ένα από τα ιστορικά αυτά καφέ είναι το Καφέ ντε λα Παι, που διατηρήθηκε και λειτουργεί μέχρι σήμερα, λόγω της θέσης του μέσα στο διάσημο Γκραν Οτέλ (Le Grand Hotel) και της γειτνίασής του με την περίφημη Οπερά Γκαρνιέ του Παρισιού.
Το Καφέ ντε λα Παι ιδρύθηκε το 1872, την ίδια χρονιά που οικοδομήθηκε και η Όπερα του Παρισιού. Το εσωτερικό του είναι διακοσμημένο από τον Σαρλ Γκαρνιέ (Charles Garnier, 1825 – 1898), που ήταν αρχιτέκτονας και της Όπερας. Αποτελεί εξαίρετο δείγμα του ρυθμού της Μπελ Επόκ.

Διάσημοι θαμώνες

Διασημότητες από όλο τον κόσμο έχουν επισκεφτεί κατά καιρούς το Καφέ ντε λα Παι. Ανάμεσά τους πρίγκιπες και βασιλείς, συγγραφείς, μουσικοί και καλλιτέχνες. Στον μακρύ κατάλογο των θαμώνων του, αναφέρονται τα ονόματα των Σεργκέι Ντιαγκίλεφ, Όσκαρ Ουάιλντ, Εμίλ Ζολά, Αντρέ Ζιντ, Πωλ Βαλερύ, όπως και του διάσημου Ιταλού τενόρου Ενρίκο Καρούζο.
Αμερικανοί συγγραφείς, που ήταν τακτικοί επισκέπτες του, όπως ο Χένρι Τζέιμς, ο Τόμας Γουλφ και ο Έρνεστ Χέμινγουεϊ, περιγράφουν στα έργα τους με περισσή ζωντάνια το περιβάλλον και την ατμόσφαιρα στο Καφέ ντε λα Παι.
Όπως αναφέρει ο Noel Riley Fitch, ο στρατηγός Ντε Γκολ, πριν κάνει την θριαμβευτική είσοδό του στο απελευθερωμένο Παρίσι μετά το τέλος του Β' Παγκοσμίου Πολέμου, βαδίζοντας πεζός στη Λεωφόρο Ηλυσίων Πεδίων από την Αψίδα του Θριάμβου ως την Πλατεία Ομονοίας, κάθισε προηγουμένως κι έφαγε μιαν ομελέτα στο Καφέ ντε λα Παι.
Βαλκανικές Διοργανώσεις

Οι Βαλκανικές Διοργανώσεις είναι μία σειρά πρωταθλημάτων ή κυπέλλων που αφορούν ομαδικά ή ατομικά αθλήματα από χώρες της Βαλκανικής Χερσονήσου. Σε αυτές συμμετέχουν εθνικές ομάδες ή σύλλογοι και λαμβάνουν μέρος αθλητές ανωτέρου επιπέδου και μικρότερων κατηγοριών ανάλογα με τη διοργάνωση. Αρµόδιες για την διεξαγωγή της κάθε διοργάνωσης είναι οι αντίστοιχες Βαλκανικές ομοσπονδίες οι οποίες είναι μέλη των Ευρωπαϊκών και των Παγκόσμιων ομοσπονδιών. Η συχνότητα που πραγματοποιούνται διαφέρει ανάλογα με το άθλημα.

Ιστορία

Η ενότητα αυτή είναι κενή, ανεπαρκώς ανεπτυγμένη ή ανολοκλήρωτη. Η βοήθειά σας είναι καλοδεχούμενη!

Αντιπτέριση

Το Βαλκανικό Πρωτάθλημα Αντιπτέρισης είναι το κυριότερο πρωτάθλημα του αθλήματος της αντιπτέρισης (μπάντμιντον) μεταξύ εθνικών ομάδων στα Βαλκάνια και διοργανώνεται από την Βαλκανική Ομοσπονδία Αντιπτέρισης (BBA). Το πρωτάθλημα ιδρύθηκε το 1994  δύο χρόνια μετά την ένταξη του αθλήματος στους Ολυμπιακούς Αγώνες και διεξάγεται κάθε χρόνο στα αγωνίσματα μονό ανδρών, μονό γυναικών, διπλό ανδρών, διπλό γυναικών, μικτό και ομαδικό. Επίσης πραγματοποιούνται τα πρωταθλήματα στις κατηγορίες U19, U17, U15, U13 και από τη δεκαετία του 2000 των Βετεράνων.
Θεόδωρος Γούλελος

Βιογραφικά στοιχεία

Η καταγωγή του ήταν από την επαρχία του Λεωνιδίου. Μαζί με τον Παναγιώτη Σαράντη και άλλους διακοσίους περίπου πήρε μέρος στην πολιορκία της Τριπολιτσάς και συντέλεσε πολύ κατά την έφοδο της πόλης. Αργότερα βρέθηκε και στην Αργολίδα και πολέμησε τον Δράμαλη όταν αυτός οπισθοχώρησε στην Κόρινθο. Τοποθετήθηκε στο χωριό Κλένια προς αποκλεισμό του Δράμαλη στην Κόρινθο και έμεινε εκεί μέχρι τέλους. Τιμήθηκε με έπαινο για την ανδρεία του.
Μανάτ του Τουρκμενιστάν

Κέρματα

Το 1993 κυκλοφόρησαν κέρματα σε ονομαστικές αξίες των 1, 5, 10, 20 και των 50 τένεσι. Έπειτα από περίοδο που σημειώθηκε υψηλός πληθωρισμός, κόπηκαν νέα κέρματα των 500 και 1000 μανάτ και τέθηκαν στην κυκλοφορία το 1999.

Τραπεζογραμμάτια

Το 1993 κυκλοφόρησαν και χαρτονομίσματα σε αξίες των 1, 5, 10, 20, 50, 100 και των 500 μανάτ. Αυτά ακολουθήθηκαν από τραπεζογραμμάτια των 1000 μανάτ το 1995 και των 5.000 και 10.000 μανάτ το 1996. Το 2005 κυκλοφόρησε μια νέα σειρά σε αξίες των 50, 100, 500, 1000, 5.000 και των 10.000 μανάτ. Όλα τα χαρτονομίσματα φέρουν το πορτρέτο του Σαπαρμουράτ Νιγιαζόφ.
Axis (τραγούδι)

Παρασκήνιο

Το τραγούδι δημιουργήθηκε κατά τη διάρκεια των γραψιμάτων για το προηγούμενο album τους Elysium και γράφτηκε από τον Stuart Price

Ζωντανές εμφανίσεις

Εκτελέσθηκε ως το πρώτο κομμάτι για την περιοδεία Electric tour σε μια ελαφρώς μικρότερη έκδοση.

Μορφές κυκλοφορίας

Το single έχει κυκλοφορήσει σε digital download και σε δίσκο βινυλίου (κυκλοφόρησε στις 15 Ιουλίου 2013). Το Remix των The Boys Noize κυκλοφόρησε επίσης ως digital download.
Νεάπολη Κοζάνης

Αρχαιότητα

Η περιοχή του Βοΐου και η Νεάπολη ανήκαν στην ιστορική περιοχή της Ορεστίδας της Άνω Μακεδονίας. Αρχαίοι τάφοι, αγγεία και άλλα αρχαιολογικά ευρήματα βεβαιώνουν την ύπαρξη αρχαίας πολίχνης πλάι στα τελευταία (προς βορρά) σπίτια της σημερινής κωμόπολης και συγκεκριμένα στις θέσεις «Αμπέλια» και «Αλώνια».  Ίσως μάλιστα να πρόκειται για την αρχαία Λεβαία, την οποία ο Ηρόδοτος συνδέει με το γενάρχη των Αργεαδών.

Τουρκοκρατία

Τον 19 αιώνα η Νεάπολη ήταν το κέντρο του Σαντζακίου.
Η πόλη ήταν ελληνόφωνη, αλλά εκτός από χριστιανούς ορθόδοξους κατοίκους είχε και μουσουλμάνους. Ήταν ο μεγαλύτερος οικισμός, της περιοχής, όπου ζούσαν έλληνες μουσουλμάνοι. Ο Αλεξάντερ Σινβέ στο έργο του "Les Grecs de l’Empire Ottoman. Etude Statistique et Ethnographique" το 1878 έγραψε ότι στη Λειψίστα (Νεάπολη), ζουν 1.800 Ελληνες. Σύμφωνα με τις στατιστικές Vasil Kanchov ( «Μακεδονία. Εθνογραφία και στατιστικά στοιχεία») το 1900 ο οικισμός έχει 800 κατοίκους Έλληνες χριστιανούς, 1200 μουσουλμάνους Έλληνες και 200 ​​Τσιγγάνους.
Σύμφωνα με τον γραμματέα της Βουλγαρικής Εξαρχίας Dimitar Mishev στο έργο του "La Macédoine et sa Population Chrétienne" το 1905 στη Νεάπολη κατοικούν 600 Έλληνες και 1.200 βλαχάδες (έλληνες μουσουλμάνοι).
Σύμφωνα με τις ελληνικές στατιστικές το 1904 του προξενείου της Ελασσώνος, 2.000 βλαχάδες και 200 ​​Έλληνες Χριστιανοί ζουν στη Νεάπολη.
Η εκκλησία της Αγίας Τριάδος χτίστηκε το 1906.

Ελλάδα

Η απελευθέρωση της πόλης, μετά από 526 χρόνια, έγινε στις 20
Οκτωβρίου 1912 , με την σημαντική συνδρομή Κρητών οπλαρχηγών. Επανακαταλήφθηκε από Τούρκους την 1η Νοεμβρίου 1912, και πυρπολήθηκε ο ιερός ναός
του Αγίου Νικολάου εν συνέχεια όλη η πόλη, και ελευθερώθηκε τελικώς στις 8 Νοεμβρίου 1912.
Κατά τη διάρκεια του πρώτου Βαλκανικού Πολέμου το 1912 ο οικισμός καταλαμβάνεται από τα ελληνικά στρατεύματα. Στην δεκαετία του '20 οι μουσουλμάνοι κάτοικοι μετανάστευσαν στην Τουρκία και στη θέση τους εγκαταστάθηκαν Έλληνες πρόσφυγες από τη Μικρά Ασία, την Ανατολική Θράκη και τον Πόντο. Το 1928 η πόλη έχει μεικτό πληθυσμό ντόπιων Ελλήνων και προσφύγων με τον συνολικό πληθυσμό να ανέρχεται στους 978 κατοίκους.
Μέχρι το 1928 ονομαζόταν Λειψίστα ή Ανασελίτσα. Μετονομάστηκε σε Νεάπολη στις 11 Σεπτεμβρίου 1928 όπου και την ίδια μέρα ιδρύθηκε και η ομώνυμη κοινότητα.
Η επιτροπή των κατοίκων είχε προτείνει να μετονομαστεί σε «Αλεξάνδρεια». Επίσης πρότειναν τα ονόματα Καλλιθέα με 7 ψήφους διότι σε θέση με ωραία θέα, σε γραφική τοποθεσία, με αρκετά ποτάμια στην γύρω περιοχή. Με ψήφους 6 προτάθηκε επίσης η ονομασία Νέα Ίμερα διότι το 1/3 των προσφύγων προέρχεται εκ της Ίμερας του Πόντου.
Η εκκλησία του Αγίου Γεωργίου ανεγέρθη το 1972.
Το 1998 με το Σχέδιο «Καποδίστριας» η κοινότητα Νεαπόλεως διευρύνθηκε και προήχθει σε Δήμος ενώ το 2011 με το Πρόγραμμα «Καλλικράτης» ο δήμος συγχωνεύθηκε στο νεοσύστατο δήμο Βοΐου.
Λίνο Βεντούρα

Βιογραφία

Γεννημένος στη Πάρμα της Ιταλίας από τους Τζοβάννι Βεντούρα και την Λουίζα Μπορίνι, μετακόμισε πολύ μικρός στη Γαλλία μετά την αποβολή του από το σχολείο. Στην αρχή έκανε διάφορες δουλειές μέχρι που ξεκίνησε κάποια στιγμή την πάλη παίρνοντας μέρος σε αγώνες πυγμαχίας. Μέτα από έναν σοβαρό τραυματισμό την σταμάτησε οριστικά.
Το 1953 ένας φίλος του τον γνώρισε τον σκηνοθέτη Ζακ Μπεκέρ, ο όποιος έψαχνε να βρει έναν Ιταλό ηθοποιό για να παίξει δίπλα στον Ζαν Γκαμπέν στην ταινία Μην αγγίζετε την λεία (ταινία) (Touchez pas a grisbi). Ο Μπεκέρ του πρότεινε τον ρόλο του Αντζέλο. Ο Βεντούρα στην αρχή αρνήθηκε τον ρόλο αλλά μετά όμως συμφώνησε, κάνοντας έτσι το κινηματογραφικό ντεμπούτο του.
Οι ρόλοι που συνήθως υποδυόταν ήταν ενός γκάνγκστερ ή ενός αστυνομικού. Συνεργάστηκε με αξιόλογους σκηνοθέτες όπως ο Λουί Μαλ, ο Ζακ Μπεκέρ και ο Κλοντ Σοτέ. Μερικοί από τους πιο γνωστούς ρόλους που υποδύθηκε ήταν ο Βίτο Τζενοβέζε στο Φάκελος Βαλάτσι και ο Στρατηγός Κάρλο Αλμπέρτο Ντελα Κιέζα στο Εκατό μέρες στο Παλέρμο.
Παρά το γεγονός ότι έμεινε για αρκετά χρόνια
στο Παρίσι, ποτέ δεν αρνήθηκε την ιταλική υπηκοότητα του από σεβασμό προς τους γονείς του. Σε μια δημοσκόπηση που έγινε στην Γαλλία τον κατέταξε στην 23η θέση ανάμεσα τους 100 μεγαλύτερους Γάλλους όλων των εποχών .
PokerStars

Το PokerStars προσφέρει ένα λογισμικό, το οποίο ο παίκτης μπορεί να  κατεβάσει στον υπολογιστή του και να ξεκινήσει να παίζει πόκερ και τις παραλαγές του όπως τα: Texas Holdem , Omaha, Omaha Hi/Lo (8 or Better), Stud, Stud Hi/Lo (8 or Better), Razz, Five-Card Draw, Deuce to Seven Triple Draw, Deuce to Seven Single Draw και Badugi. HORSE, HOSE, Mixed Hold'em, Mixed Omaha Hi/Lo, Triple Stud and 8-Game.  Αυτό το λογισμικό είναι διαθέσιμο για υπολογιστές με Windows και Macintosh.

Ιστορίκα στοιχεία

Το  PokerStars ξεκίνησε την beta έκδοση του λογισμικού του στις 11 Σεπτεμβρίου 2001 και αργότερα, στις 12 Δεκεμβρίου 2001, άρχισε παιχνίδια με πραγματικάχρήματα  . Το PokerStars ήταν αρχικά καταχωρημένο στην Κόστα Ρίκα και ανήκει  στην οικογένεια Scheinberg του Ισραήλ. Η εταιρεία στη συνέχεια μεταφέρθηκε σ τη Νήσο του Μαν που αποτελεί Κτήση του Βρετανικού Στέμματος. Το PokerStars έχει άδεια από  την  Gambling Supervision Commission της Νήσου του Μαν.
Μετά την μεταφορά της εταιρείας στη Νήσο του Μαν το PokerStars έχει αποτελέσει το αντικείμενο συζήτησης των μέσων μαζικής ενημέρωσης σχετικά με πιθανή αρχική δημόσια προσφορά ή συγχώνευση με εταιρεία εισηγμένη στο χρηματιστήριο. Αναλυτές  εκτιμούσαν ότι η αξία της ήταν περίπου 2,5 δισεκατομμύρια δολάρια Αμερικής  το 2004, κάτι που έκανε το Pokerstars μια εταιρεία από τις μεγαλύτερες μη εισηγμένες εταιρείες τυχερών παιχνιδιών  στον κόσμο.
Στις 27 Δεκεμβρίου 2009, το Pokerstars κατέκτησε το παγκόσμιο ρεκόρ για το μεγαλύτερο online τουρνουά. Το ποσό συμμετοχής του τουρνουά ήταν $ 1 και ο αριθμός-ρεκόρ συμμετεχόντων έφτασε τους 149.196 παίκτες. Η ιστοσελίδα έκανε το χέρι νούμερο 60.000.000.000 στις 31 Μαρτίου 2011. Ο Pogo650 κέρδισε το χέρι ορόσημο κερδίζοντας 102.090$.
Το 2005, το  PokerStars.com βραβεύτηκε από το eGaming ως η  "Καλύτερη εταιρεία Online Poker της χρονιάς".
Το PokerStars έχει περίπου  20.000 παίκτες που παίζουν παιχνίδια με πραγματικά χρήματα καθημερινά.
Τον Οκτώβριο του 2008, το PokerStars ξεκίνησε το PokerStars.it, αποκλειστικά για τους Ιταλούς παίκτες, το οποίο προσφέρει τουρνουά με πραγματικά χρήματα σε ευρώ εκτός από τα συνήθη παιχνίδια με εικονικά χρήματα.
Το Pokerstars διοργανώνει το ‘Sunday Million’, ένα εβδομαδιαίο τουρνουά με εγγυημένο έπαθλο $ 1.500.000.Στις 29 Μαρτιου ο Έλληνας '69JOCKER69'κέρδισε το τουρνουά και το βραβείο τών $220.630.24
Α΄ κατηγορία ποδοσφαίρου ανδρών Κύπρου 1985-86

Σύστημα διεξαγωγής

Στο πρωτάθλημα της Α΄ κατηγορίας 1985-86 συμμετείχαν 14 ομάδες. Όλες οι ομάδες αναμετρήθηκαν αναμεταξύ τους από δύο φορές, μία εντός και μία εκτός έδρας. Πρωταθλήτρια ανακηρύχτηκε η ομάδα που συγκέντρωσε τους περισσότερους βαθμούς. Αν και η προκήρυξη προνοούσε τον υποβιβασμό δύο ομάδων στη Β΄ κατηγορία 1986-87 (αρχικά υποβιβάστηκαν ΑΠΟΠ και Ερμής), εντούτοις λόγω της παράτυπης μετεγγραφής του Γιώργου Γκαβασιάδη από τον Πανιώνιο στον Απόλλωνα που είχε ως αποτέλεσμα πολλές ομάδες να υποβάλλουν ένταση κατά του κύρους του αγώνα τους με τον Απόλλων η ΚΟΠ, προκειμένου να λύσει το πρόβλημα που είχε δημιουργηθεί, αποφάσισε μετά την ολοκλήρωση του πρωταθλήματος, να μην ισχύσει ο υποβιβασμός σε καμία κατηγορία της.
Η πρωταθλήτρια ομάδα εξασφάλιζε τη συμμετοχή της στο Κύπελλο Πρωταθλητριών Ομάδων Ευρώπης 1986-87. Επιπλέον, η ομάδα που τερμάτισε στη δεύτερη θέση εξασφάλιζε τη συμμετοχή της στο Κύπελλο ΟΥΕΦΑ 1986-1987.

Σύστημα βαθμολόγησης

Η νίκη βαθμολογείτο με 2 βαθμούς και η ισοπαλία με 1 βαθμό ενώ η ήττα δεν έδινε κανένα βαθμό.

Αλλαγές σε σχέση με την προηγούμενη περίοδο

Σε σχέση με το πρωτάθλημα Α΄ κατηγορίας 1984-85, στο πρωτάθλημα της περιόδου 1985-86 συμμετείχαν οι δύο πρώτες ομάδες του πρωταθλήματος Β΄ κατηγορίας 1984-85 Ερμής Αραδίππου και ΑΠΟΠ Πάφου. Στο πρωτάθλημα δεν συμμετείχαν η Ομόνοια Αραδίππου και ο Ευαγόρας Πάφου που είχαν υποβιβαστεί στη Β΄ κατηγορία 1985-86.
Γεώργιος Ρήγας

Δημοσιεύματα (σε εφημερίδες και περιοδικά)

Δημοσίευσε κείμενα στις αθηναϊκές εφημερίδες Φόρμιξ, Σκιάθος κ.ά., στα αθηναϊκά περιοδικά Εκκλησία, Ενορία, Αναμόρφωσις, στο βολιώτικο Αγιορειτική Βιβλιοθήκη κ.ά.
2864 Σόντερμπλομ

Φυσικά χαρακτηριστικά

Η μέση διάμετρος του Σόντερμπλομ εκτιμάται σε 16,72 χιλιόμετρα. Ο φασματικός τύπος του είναι Ch, ενώ το γεωμετρικό άλβεδό του είναι 0,0632.
Τηλεοπτικό Πρωτάθλημα TNA

Ιστορία

Τον τίτλο αυτό, δημιούργησε ο Μπούκερ Τι, με την τότε ομάδα με το όνομα Main Event Mafia. Κουβαλούσε μια σιδερένια βαλίτσα για εβδομάδες, έως ότου αποκάλυψε το περιεχόμενο που ήταν ο τίτλος. Στις 15 Μαρτίου 2009, ο Έι Τζέι Στάιλς τον νίκησε, κατακτώντας τον τίτλο. Σεναριακά εκείνη την ημερομηνία ο τίτλος έγινε επίσημο πρωτάθλημα στο TNA. Κανονικά υπάρχει από τις 23 Οκτωβρίου του 2008, όταν και παρουσιάστηκε από τον Μπούκερ Τι. Το πρωτάθλημα άλλαξε όνομα από την δημιουργία του, δύο φορές.

Πρωτάθλημα Θρύλων TNA

Η ίδρυση του τίτλου έγινε στις 23 Οκτωβρίου του 2008 σε τηλεοπτικό επεισόδιο του TNA iMPACT!, με το όνομα "Πρωτάθλημα Θρύλων TNA" (TNA Legends Championship). Με το ίδιο όνομα υπήρχε για τον επόμενο χρόνο, συγκεκριμένα έως τις 29 Οκτωβρίου του 2009.

Παγκόσμια Ζώνη TNA

Στις 29 Οκτωβρίου, ο τίτλος αλλάζει όνομα και τον συστήνουν οι υπεύθυνοι της εταιρείας, ως "Παγκόσμια Ζώνη TNA" (TNA Global Championship). Με αυτό τον τίτλο παρέμεινε λιγότερο από έναν χρόνο. Άλλαξε εκ νέου όνομα στις 22 Ιουλίου του 2010.

Τηλεοπτικό Πρωτάθλημα TNA

Το νέο όνομα του Πρωταθλήματος, που άλλαξε στις 22 Ιουλίου, είναι "Τηλεοπτικό Πρωτάθλημα TNA" (TNA Television Championship). Μέχρι σήμερα παραμένει το ίδιο.
Μπαλκόνι

Τύποι

Το παραδοσιακό μαλτέζικο μπαλκόνι είναι ένα ξύλινο κλειστό μπαλκόνι που προεξέχει από έναν τοίχο.
Αντίθετα, της «Ιουλιέτας το μπαλκόνι» δεν προεξέχει έξω από το κτίριο. Είναι ένα μέρος του επάνω ορόφου, με ένα κιγκλίδωμα μόνο στο μέτωπο, σαν μια μικρή Λότζια.

Λειτουργίες

Μερικές φορές τα μπαλκόνια είναι προσαρμοσμένα για τελετουργικούς σκοπούς, π.χ. στη Βασιλική του Αγίου Πέτρου στη Ρώμη, ο νεοεκλεγείς Πάπας δίνει την ευλογία του, Urbi et orbi μετά το κονκλάβιο.
Χρησιμοποιούνται επίσης σε αίθουσες κινηματογράφου και θέατρα.
Το συνηθισμένο μπαλκόνι έχει μία, ή παραπάνω, μπαλκονόπορτες που ανοίγουν σε ένα μικρό αίθριο χώρο με κάγκελα. Ένα γαλλικό μπαλκόνι είναι με πόρτες που ανοίγουν σε ένα προστατευτικό κιγκλίδωμα με θέα στην αυλή ή το γύρω τοπίο.
Αλέξανδρος Παπαδάμ

Βιογραφικά στοιχεία

Ήταν γιος του Νικολάου Παπαδάμ. Με τη σύζυγό του, Μαρία, απέκτησαν 1 γιο και 2 κόρες.
Εξελέγη βουλευτής Σύρου στις εκλογές του 1923. 
Απεβίωσε στις 6 Φεβρουαρίου 1963 και κηδεύτηκε την επομένη στην Αθήνα.
Σανλιούρφα

Ετυμολογία

Η πόλη έχει μείνει γνωστή με πολλά ονόματα στην ιστορία. Για λίγο καιρό στα ελληνικά ήταν γνωστή επίσης ως Αντιόχεια η επί Καλλιρρόης. Στη διάρκεια της Βυζαντινής κυριαρχίας μετονομάστηκε σε Ιουστινούπολη. Αν και πριν από την αρχή της τουρκικής κυριαρχίας ήταν ευρέως γνωστή με το όνομα που της δόθηκε από τους Σελευκίδες, Έδεσσα. 'Şanlı' (Σάνλι) (από τα αραβικά: σαν, شأن αξιοπρέπεια + τουρκική επιθετική κατάληξη -lı) σημαίνει μεγάλη, ένδοξη, αξιοπρεπής στα τουρκικά και η Ούρφα μετονομάστηκε επίσημα πάλι σε Şanlıurfa (Ούρφα η ένδοξη) από την Μεγάλη Τουρκική Εθνοσυνέλευση του 1984, σε αναγνώριση της τοπικής αντίστασης  κατά τη διάρκεια του διαμελισμού των εδαφών της Οθωμανικής Αυτοκρατορίας μετά τον Α΄ Παγκόσμιο Πόλεμο.
Αγκίμ Σουλάι

Βιογραφικό

Μετά το Λύκειο σπούδασε στην Ακαδημία Καλών Τεχνών των Τιράνων το έτος 1985. Ως ζωγράφος, άρχισε να εργάζεται στο πολιτικό και σατιρικό περιοδικό HOSTENI, δημιουργώντας απεικονίσεις και σκίτσα. Παράλληλα σχεδίαζε την επιδεξιότητά του στην υπερρεαλιστική ζωγραφική. Η πρωτοπορία του παγκοσμίως είναι ότι έδωσε σατιρικό χρώμα στον υπερρεαλισμό.

Σχέση με την Ελλάδα

Ο Σουλάι έχει έρθει δύο φορές στην Ελλάδα μία για μια έκθεση στις Σέρρες και μία στο νησάκι της Λίμνης Παμβώτιδος των Ιωαννίνων, όπου έχει παραχωρήσει την ελαιογραφία "Το κεφάλι του Αλή Πασά παρουσιάζεται στο Σουλτάνο Μαχμούτ ΙΙ".